Kretapalme

Kretapalme (Phoenix theophrasti) er en palmeart som vokser noen få steder i Hellas og Tyrkia.

Den blir opptil 12 m høy og har én eller flere stammer som deler seg nær basis. Den har en stor krone med fjærdelte blad. Blomstene sitter i buede topper i bladkronen. Frukten ser ut som en liten daddel og er 14–16 mm lang, brungul, men nesten svart når den er moden. Den er trevlete og uspiselig.

Kretapalme vokser på sandige steder nært havet. Den ble ikke vitenskapelig beskrevet før i 1967 og var da bare kjent fra Kreta. Palmeskogen i Vai lengst øst på øya hadde lenge vært en turistattraksjon, men en trodde at det dreide seg om forvillede daddelpalmer. Seinere er arten også funnet noen steder i sørvestlige Tyrkia.

Artsepitetet theophrasti hedrer Theofrastos som for mer enn 2300 år siden skrev at det finnes palmer på Kreta med en stamme som deler seg.

Referanser

Eksterne lenker 
 

Coryphoideae
Nær truede arter på IUCNs rødliste
Strengt beskyttede floraarter i Bernkonvensjonens appendiks I